b'\n_START_ARTICLE_\nErik Lindstr\xc3\xb6m (n\xc3\xa4yttelij\xc3\xa4)\n_START_PARAGRAPH_\nErik Fritiof Lindstr\xc3\xb6m (9. marraskuuta 1906 Helsinki \xe2\x80\x93 27. syyskuuta 1974 Helsinki) oli suomalainen n\xc3\xa4yttelij\xc3\xa4. H\xc3\xa4n n\xc3\xa4ytteli Helsingin Ruotsalaisessa teatterissa (Svenska Teatern) vuodesta 1926 alkaen._NEWLINE_Ty\xc3\xb6ss\xc3\xa4\xc3\xa4n Lindstr\xc3\xb6m oli poikkeuksellisen muuntautumiskykyinen, \xc3\xa4lyllinen ja elinvoimainen. H\xc3\xa4nt\xc3\xa4 pidettiin my\xc3\xb6s lahjakkaana komedian\xc3\xa4yttelij\xc3\xa4n\xc3\xa4. H\xc3\xa4nen taiteellisiin voittoihinsa lukeutuvat muun muassa Faust, Peer Gynt sek\xc3\xa4 useat William Shakespearen luomat hahmot, kuten Hamlet, Petrucchio ja Macbeth. Lindstr\xc3\xb6m tulkitsi mieleenpainuvasti my\xc3\xb6s Luigi Pirandellon Henrik IV:n sek\xc3\xa4 August Strindbergin n\xc3\xa4ytelmien p\xc3\xa4\xc3\xa4osat. Valkokankaalla h\xc3\xa4net n\xc3\xa4htiin Hannu Lemisen vuonna 1946 ohjaamassa valistuselokuvassa Synd, joka on ruotsinkielinen versio saman ohjaajan elokuvasta Synnin j\xc3\xa4ljet. Erik Lindstr\xc3\xb6min aviopuoliso oli n\xc3\xa4yttelij\xc3\xa4 Kerstin Nylander._NEWLINE_Lindstr\xc3\xb6m palkittiin Pro Finlandia -mitalilla vuonna 1947. Vuonna 1959 h\xc3\xa4nelle my\xc3\xb6nnettiin Stockholms-Tidningenin suomenruotsalainen kulttuuripalkinto.'